Nóg ŉ hittegolf vir drie provinsiesArgieffoto Inwoners van drie provinsies in die land moet hulle staal vir nog ŉ hittegolf hierdie week met temperature wat tot meer as 40 grade Celsius kan styg. Weervoorspellers het Maandag gewaarsku dat ŉ hittegolf tot die einde van die week in Gauteng, die Wes-Kaap en Limpopo sal heers. Gauteng en die Wes-Kaap se temperature sal in die hoë 30 grade Celsius draai, terwyl die temperatuur in Limpopo bo 40 grade Celsius sal wees. Dipuo Tawana, woordvoerder van die Suid-Afrikaanse Weerdiens, het ŉ beroep op die mense in hierdie drie provinsies gedoen om veral in die middag uit die son te bly. “Dit sal dan die warmste tyd van die dag wees. Mense – en veral kinders – moet hulle dus nie dan aan die sonlig blootstel nie,” het Tawana gesê. Suid-Afrika het in die afgelope paar maande verskeie kere onder ŉ hittegolf deurgeloop wat soms selfs mense se lewe geëis het.